Document ID: 32013D0775

KOMMISSIONENS GENNEMFØRELSESAFGØRELSE
af 17. december 2013
om EU-tilskud til aktioner af hastende karakter til bekæmpelse af aviær influenza i Tyskland, Italien og Nederlandene i 2012 og 2013 og i Danmark og Spanien i 2013
(meddelt under nummer C(2013) 9084)
(Kun den danske, den italienske, den nederlandske, den spanske og den tyske udgave er autentiske)
(2013/775/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets beslutning 2009/470/EF af 25. maj 2009 om visse udgifter på veterinærområdet (1), særlig artikel 4, og
ud fra følgende betragtninger:
(1)
Aviær influenza er en infektiøs virussygdom hos fjerkræ og andre fugle i fangenskab, som har alvorlige konsekvenser for fjerkræopdrættets rentabilitet, og som forårsager forstyrrelser i handelen inden for Unionen og eksporten til tredjelande.
(2)
I tilfælde af et udbrud af aviær influenza er der en risiko for, at sygdomsagenset spreder sig både til andre fjerkræbedrifter i den pågældende medlemsstat og til andre medlemsstater og tredjelande via handel med levende fjerkræ eller produkter heraf.
(3)
Ved Rådets direktiv 2005/94/EF (2) vedrørende fællesskabsforanstaltninger til bekæmpelse af aviær influenza er der foreskrevet hasteforanstaltninger, som medlemsstaterne i tilfælde af et udbrud straks skal gennemføre for at forebygge yderligere spredning af virusset.
(4)
I henhold til artikel 84 i Europa-Parlamentets og Rådets forordning (EU, Euratom) nr. 966/2012 (3) skal der forud for indgåelsen af en forpligtelse til at afholde en udgift over Unionens budget foreligge en finansieringsafgørelse, som angiver de vigtigste elementer i den foranstaltning, der medfører en udgift, og som er vedtaget af institutionen eller de myndigheder, som denne har bemyndiget.
(5)
Der er ved beslutning 2009/470/EF fastsat procedurer vedrørende EU-tilskud til specifikke veterinærforanstaltninger, herunder aktioner af hastende karakter. I henhold til artikel 4, stk. 2, i nævnte beslutning kan medlemsstaterne få tilskud til dækning af visse udgifter i forbindelse med foranstaltninger til udryddelse af aviær influenza.
(6)
Ved artikel 4, stk. 3, første og andet led, i beslutning 2009/470/EF er der fastsat bestemmelser om, hvor stor en andel af medlemsstaternes udgifter der kan dækkes af EU-tilskuddet.
(7)
Udbetaling af EU-tilskud til aktioner af hastende karakter til udryddelse af aviær influenza finder sted efter reglerne i Kommissionens forordning (EF) nr. 349/2005 af 28. februar 2005 om reglerne om fællesskabsfinansiering af aktioner af hastende karakter og bekæmpelse af visse sygdomme hos dyr som omhandlet i Rådets beslutning 90/424/EØF (4).
(8)
Der var udbrud af aviær influenza i Tyskland, Italien og Nederlandene i 2012 og 2013 og i Danmark og Spanien i 2013. Danmark, Tyskland, Spanien, Italien og Nederlandene traf foranstaltninger til bekæmpelse af disse udbrud i overensstemmelse med Rådets direktiv 2003/85/EF (5).
(9)
De tyske, italienske, nederlandske, danske og spanske myndigheder underrettede via Den Stående Komité for Fødevarekæden og Dyresundhed Kommissionen og de øvrige medlemsstater om de foranstaltninger, der er truffet i overensstemmelse med EU-lovgivningen om anmeldelse og udryddelse af sygdommen og resultaterne heraf.
(10)
De tyske, italienske, nederlandske, danske og spanske myndigheder har derfor opfyldt alle deres tekniske og administrative forpligtelser vedrørende de foranstaltninger, der er omhandlet i artikel 4, stk. 2, i beslutning 2009/470/EF og artikel 6 i forordning (EF) nr. 349/2005.
(11)
Størrelsen af EU-tilskuddet kan ikke fastlægges nøjagtigt på dette stadium, idet de foreliggende oplysninger om udgifterne til godtgørelser og om de operationelle omkostninger er estimater.
(12)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
EU-tilskud til Danmark, Tyskland, Spanien, Italien og Nederlandene
1. Der ydes EU-tilskud til Danmark, Tyskland, Spanien, Italien og Nederlandene til delvis dækning af disse landes udgifter til foranstaltninger i medfør af artikel 4, stk. 2 og 3, i beslutning 2009/470/EF til bekæmpelse af aviær influenza i Tyskland, Italien og Nederlandene i 2012 og 2013 og i Danmark og Spanien i 2013.
2. Størrelsen af det i stk. 1 omhandlede tilskud fastsættes ved en senere afgørelse, som vedtages efter proceduren i artikel 40, stk. 2, i beslutning 2009/470/EF.
Artikel 2
Udbetaling af tilskuddet
Der udbetales en første rate til Tyskland på 500 000,00 EUR som en del af det i artikel 1, stk. 1, omhandlede EU-tilskud.
Der udbetales en første rate til Italien på 40 000,00 EUR for 2012 og 2 600 000,00 for 2013 som en del af det i artikel 1, stk. 1, omhandlede EU-tilskud.
Der udbetales en første rate til Nederlandene på 210 000,00 EUR for 2012 og 250 000,00 for 2013 som en del af det i artikel 1, stk. 1, omhandlede EU-tilskud.
Der udbetales en første rate til Danmark på 33 000,00 EUR for 2013 som en del af det i artikel 1, stk. 1, omhandlede EU-tilskud.
Der udbetales en første rate til Spanien på 30 000,00 EUR for 2013 som en del af det i artikel 1, stk. 1, omhandlede EU-tilskud.
Artikel 3
Adressater
Denne afgørelse er rettet til Kongeriget Danmark, Forbundsrepublikken Tyskland, Kongeriget Spanien, Den Italienske Republik og Kongeriget Nederlandene.
Udfærdiget i Bruxelles, den 17. december 2013.

Labels: 2
5
6
18
15